केकेआर के खिलाफ 'छुपे रूस्तम' की तरह खेलेंगे : थॉमस  
समरसेट के कप्तान एल्फोंसो थॉमस का कहना है कि दूसरे क्वालीफायर्स मैच में कोलकाता नाइट राइडर्स के खिलाफ उनकी टीम छुपे रूस्तम की तरह खेलेगी।
चैंपियंस लीग की शुरुआत जीत से करने के बावजूद समरसेट के कप्तान एल्फोंसो थॉमस का कहना है कि इस टी-20 क्रिकेट टूर्नामेंट के दूसरे क्वालीफायर्स मैच में कोलकाता नाइट राइडर्स के खिलाफ उनकी टीम छुपे रूस्तम की तरह खेलेगी।  थॉमस ने मंगलवार रात ऑकलैंड एसेस पर चार विकेट की जीत के बाद संवाददाताओं से कहा, कोलकाता नाइट राइडर्स के पास कुछ विश्वस्तरीय खिलाड़ी हैं। कुल मिलाकर, हम इस मैच में छुपे रूस्तम की तरह भाग ले रहे हैं।  उन्होंने कहा कि कोलकाता टीम के पास जाक कैलिस, ब्रेट ली और यूसुफ पठान जैसे खिलाड़ी हैं, जो अपने दम पर मैच जिताने का माद्दा रखते हैं, लेकिन उनकी टीम के पास इस तरह के बड़े नाम नहीं हैं।  थॉमस ने हालांकि आश्वासन दिया कि उनकी टीम अपना सर्वश्रेष्ठ प्रदर्शन करने का प्रयास करेगी। उधर, ऑकलैंड के कप्तान गैरेथ होप्किंस ने कहा कि समरसेट के खिलाफ मैच हारकर उनकी टीम स्तब्ध है। ऑकलैंड इससे एक दिन पहले कोलकाता से दो रन से हार गई थी।